Diari Oficial de la Generalitat Valenciana


Sumari del DOGV 4369, del 31-10-2002 (2002/11238)

RESOLUCIÓ de 24 de setembre de 2002, del conseller d'Obres Públiques, Urbanisme i Transports, per la qual s'estima el recurs administratiu d'alçada interposat pel senyor Antonio José Suñer Español contra l'aprovació definitiva del Pla General de Vinaròs, al qual s'ha adherit el recurs formulat per la mercantil Alamo, SA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4369

Data del DOGV
:   31-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11263


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 24 de setembre de 2002, del conseller d'Obres Públiques, Urbanisme i Transports, per la qual s'estima el recurs administratiu d'alçada interposat pel senyor Antonio José Suñer Español contra l'aprovació definitiva del Pla General de Vinaròs, al qual s'ha adherit el recurs formulat per la mercantil Alamo, SA. [2002/11130]
  
Vistos els recursos d'alçada interposats pel senyor Antonio José de Suñer Español i el senyor Jesús Guijarro Arrizabalaga, este últim en nom i representació de la mercantil Alamo, SA, contra l'Acord de la Comissió Territorial d'Urbanisme de Castelló, de data 25 de setembre de 2001, que va aprovar definitivament el Pla General d'Ordenació Urbana de Vinaròs, i de conformitat amb els següents,
  
Antecedents de fet
  
Primer
  
La Comissió Territorial d'Urbanisme de Castelló, en sessió de 25 de setembre de 2001, va aprovar definitivament el Pla General del municipi de Vinaròs, i va supeditar la seua eficàcia i posterior publicació en el Butlletí Oficial de la Província de Castelló al fet que l'Ajuntament de Vinaròs presentara la documentació addicional. En data 4 d'octubre de 2001, l'Ajuntament de Vinaròs va adjuntar la documentació requerida.
  
Introduïdes en el document les correccions ordenades per la Comissió Territorial d'Urbanisme de Castelló, mitjançant Resolució del director general d'Urbanisme i Ordenació Territorial, de data 11 d'octubre de 2001, es va ordenar la publicació de l'acord d'aprovació definitiva del Pla General i de les Normes Urbanístiques, i es va publicar en el Butlletí Oficial de la Província de Castelló núm. 128 de 25 d'octubre de 2001.
  
Segon
  
En data 22 de novembre de 2001 el senyor Antonio José de Suñer Español va interposar un recurs administratiu d'alçada contra l'acord d'aprovació definitiva del Pla General de Vinaròs, i adduïa que els seus terrenys haurien de ser classificats com a sòl urbanitzable no detallat, en comptes de sòl no urbanitzable comú, tal com establia el Pla.
  
Tercer
  
En data 22 de novembre de 2001 el senyor Jesús Guijarro Arrizabalaga, en representació de la mercantil Alamo, SA, va interposar un recurs administratiu d'alçada contra l'acord d'aprovació definitiva del Pla General de Vinaròs. Este recurs s'adheria a l'efectuat pel senyor Antonio José de Suñer Español.
  
Quart
  
En data 26 de novembre de 2001 es van traslladar els esmentats recursos a l'Ajuntament de Vinaròs perquè en el termini de 15 dies, de conformitat amb el que establix l'article 112.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener, poguera al·legar tot allò que estimara convenient, i va rebre l'informe de la dita entitat local, de data 18 de desembre de 2001, en el sentit d'estimar els recursos.
  
Cinqué
  
En relació amb el recurs del senyor Antonio José de Suñer Español, el Servici Territorial d'Urbanisme de Castelló va sol·licitar l'informe de la Direcció General de Planificació i Gestió del Medi Ambient de la Conselleria de Medi Ambient mitjançant escrit de 26 de novembre de 2001. Amb data 18 de juny de 2002 la Direcció General de Planificació i Gestió del Medi de la Conselleria de Medi Ambient va emetre un informe en el qual conclou que ?es considera acceptable als efectes ambientals la classificació dels terrenys de la finca de Sol de Riu com a urbanitzable no detallat?.
  
Sisé
  
El Servici Territorial d'Urbanisme de Castelló, en data 22 de juliol de 2002, va emetre l'informe en el sentit d'estimar parcialment el recurs administratiu d'alçada interposat pel senyor Antonio José Suñer Español contra l'aprovació definitiva del Pla General de Vinaròs, al qual es va adherir el recurs formulat per la mercantil Alamo, SA, i en conseqüència, establir que els terrenys que van ser inclosos en els sectors 34 i 35 del Pla General de Vinaròs aprovat provisionalment per l'Ajuntament de Vinaròs poden classificar-se com a sòl urbanitzable residencial sense ordenació detallada; assenyalar que, perquè siga efectiva esta classificació, l'Ajuntament de Vinaròs haurà de tramitar una modificació puntual del Pla General en la qual establisca les determinacions urbanístiques complementàries a l'anterior classificació. Respecte d'esta modificació s'hauran de sol·licitar, en tot cas, informes de la Direcció General de Costes del Ministeri de Medi Ambient, de la Direcció General de Ports i Costes de la COPUT i del Servici d'Ordenació del Territori de la Direcció General d'Urbanisme i Ordenació Territorial de la COPUT.
  
Seté
  
L'Àrea Jurídica de la Conselleria d'Obres Públiques, Urbanisme i Transports en data 24 de setembre de 2002, va informar favorablement l'estimació del present recurs d'alçada.
  
Fonaments jurídics
  
Primer
  
Els recursos d'alçada deduïts són admissibles ja que s'interposen dins del termini i en la forma escaient, de conformitat amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP), modificada per la Llei 4/1999, de 13 de gener. D'esta manera, cal concloure que els recursos que ara s'examinen s'han interposat dins de termini, per la qual cosa procedix entrar en el seu examen.
  
Els recursos presentats, tenen en comú el que impugnen el mateix acte administratiu: l'acord autonòmic d'aprovació definitiva del Pla General del municipi de Vinaròs. Això justifica que es resolguen conjuntament, mitjançant l'acumulació a què es referix l'article 73 de la Llei 30/1992, de la LRJAP.
  
Segon
  
En els recursos s'impugna la concreta classificació urbanística atorgada pel Pla General de Vinaròs a uns terrenys situats en la zona nord del litoral del municipi que els recurrents denominen ?Finca Sol de Riu?, i que es correspondrien amb els sectors de sòl urbanitzable residencial números 34 i 35 del Pla General aprovat provisionalment per l'Ajuntament. El Pla General aprovat definitivament classifica estos terrenys com a sòl no urbanitzable comú, mentre que els recurrents sol·liciten que estos terrenys siguen classificats com a sòl urbanitzable residencial sense ordenació detallada, tal com ja figurava en el Pla aprovat provisionalment per l'Ajuntament de Vinaròs.
  
En definitiva, els recursos que s'examinen impugnen indirectament la Declaració d'Impacte Ambiental, que va ser la que va determinar que els sectors 34 i 35 hagueren finalment de classificar-se com a sòl no urbanitzable. La Declaració d'Impacte Ambiental té la naturalesa d'un informe que, com a acte de tràmit, es produïx al si del procediment administratiu la resolució final de la qual és únicament l'acte d'aprovació definitiva del Pla. En este sentit s'ha manifestat el Tribunal Suprem en la Sentència de 17 de novembre de 5443 MU 10044. Queda clar, en esta sentència del Tribunal Suprem, que la naturalesa de la Declaració d'Impacte Ambiental és la de ser un acte de tràmit; en concret, es tractaria d'un dictamen o informe. Eixe és el motiu pel qual no és possible impugnar directament la Declaració d'Impacte Ambiental, sinó que allò procedent, tal com han realitzat els recurrents, siga impugnar l'acord d'aprovació definitiva del Pla General per a, d'eixa manera, impugnar indirectament la Declaració d'Impacte que, en el punt impugnat, va servir de fonament.
  
Tercer
  
L'informe de la Direcció General de Planificació i Gestió del Medi de la Conselleria de Medi Ambient modifica, en el punt que ara ens interessa, el contingut de la Declaració d'Impacte Ambiental, de data 23 de maig de 2001, quant a la classificació dels terrenys inclosos en els sectors de sòl urbanitzable 34 i 35 del Pla General aprovat provisionalment per l'Ajuntament. Ja que en la classificació com a sòl no urbanitzable d'estos terrenys duta a terme en el document aprovat definitivament va ser decisiu el contingut de la Declaració d'Impacte, la modificació d'esta ha de tindre inevitablement conseqüències en relació amb els recursos administratius d'alçada que ens ocupen. Desapareguda la condició de la Declaració d'Impacte Ambiental que obligava a classificar estos terrenys com a sòl no urbanitzable, ha de decidir-se de nou sobre quina haja de ser la seua classificació. En esta nova decisió han de tindre's en compte els factors següents:
  
- Segons la Direcció General de Planificació i Gestió del Medi de la Conselleria de Medi Ambient, es considera acceptable als efectes ambientals que estos terrenys es classifiquen com a sòl urbanitzable no detallat.
  
- L'Ajuntament de Vinaròs ha expressat clarament la seua voluntat de classificar estos terrenys com a sòl urbanitzable residencial sense ordenació detallada, això tant en el moment d'aprovar provisionalment el Pla General com a l'informar favorablement l'estimació del recurs d'alçada.
  
- Finalment, l'acord de la Comissió Territorial d'Urbanisme de Castelló d'aprovació definitiva del Pla General de Vinaròs únicament va fonamentar la classificació d'estos terrenys com a sòl no urbanitzable en el compliment de la condició establida per la Declaració d'Impacte Ambiental.
  
Procedix, per tant, estimar els recursos d'alçada, de forma que els terrenys a què estos es referixen poden ser classificats com a sòl residencial sense ordenació detallada, en compte de la classificació de sòl no urbanitzable conferida en el Pla General aprovat definitivament. No obstant això, i, fins i tot, admesa eixa nova classificació, queden per concretar altres aspectes de l'ordenació urbanística que la nova classificació comporta.
  
Quart
  
No obstant això, la classificació dels antics sectors 34 i 35 del Pla General aprovat provisionalment per l'Ajuntament com a sòl urbanitzable residencial sense ordenació detallada ha d'anar acompanyada d'una sèrie de determinacions que també han d'incloure's en el Pla General:
  
- Haurà d'establir-se l'ordenació estructural d'este sòl urbanitzable, i això en termes tals que siga coherent i compatible amb l'ordenació del Pla General de Vinaròs definitivament aprovat.
  
- Haurà de suplementar-se la xàrcia primària de parc públic prevista en el Pla General definitivament aprovat en allò que resulte necessari per l'aparició d'este nou sòl urbanitzable.
  
- Hauran d'establir-se les condicions de desenvolupament i connexió d'este sòl urbanitzable, això en coherència amb les que figuren en el Pla General definitivament aprovat.
  
D'esta manera, no n'hi ha prou amb establir per a este sòl les determinacions que figuraven en el Pla General aprovat provisionalment per als sectors 34 i 35, sinó que hauran d'establir-se unes noves determinacions complementàries per a este sòl urbanitzable.
  
D'una altra banda, en l'establiment d'estes noves determinacions complementàries a la decisió de classificar els terrenys afectats pel recurs com a sòl urbanitzable residencial sense ordenació detallada hauran d'intervindre distintes administracions, a més de la municipal. Sobre esta nova ordenació haurà d'informar la Direcció General de Costes del Ministeri de Medi Ambient, segons resulta de l'article 117 de la Llei 22/1988, de Costes. A més, no pot oblidar-se que la Generalitat Valenciana, de conformitat amb el que preceptua l'article 31.9 del nostre Estatut d'Autonomia, té competència exclusiva en matèria ?d'ordenació del territori i del litoral?, la qual cosa, dins dels límits establits per les lleis, l'habilita per a intervindre en la delimitació dels usos a què pot destinar-se l'espai físic que forma el litoral; per la qual cosa, i sense perjuí de la classificació d'estos terrenys com a sòl urbanitzable, la Generalitat, a través dels òrgans competents de la Conselleria d'Obres Públiques, Urbanisme i Transports, pot establir condicions de desenvolupament d'este sòl urbanitzable per a garantir que el desenvolupament d'esta part del litoral permeta reclassificar el model territorial del litoral valencià.
  
El Tribunal Suprem s'ha plantejat en diverses ocasions la qüestió que es planteja quan l'estimació d'un recurs ha d'implicar la substitució d'una determinació anul·lada per una altra. (Sentències del Tribunal Suprem en la Sentència de 2 d'abril de 1797 XP 3278 i la Sentència de 15 de març de 9581 WO 2523).
  
L'aplicació d'esta doctrina jurisprudencial als supòsits d'estimació per l'administració autonòmica d'un recurs administratiu contra un pla urbanístic municipal, implicarà el següent: si són possibles diverses solucions, totes estes lícites i raonables, correspondrà a l'administració, actuant la seua potestat discrecional de planejament, decidir respecte d'això; al contrari, si les línies del planejament conduïxen a una única solució que s'imposa ja per raons de coherència, en tals casos la qualificació anul·lada podrà ser substituïda en la mateixa resolució estimatòria del recurs.
  
En el cas que ens ocupa, com ja s'ha raonat, no és possible en la mateixa resolució d'estimació del recurs substituir en la seua totalitat la classificació anul·lada (sòl no urbanitzable) per la que ha de substituir-la (sòl urbanitzable residencial sense ordenació detallada amb les determinacions complementàries que s'han comentat). Per tant, l'estimació del recurs haurà de limitar-se a anul·lar la classificació de sòl no urbanitzable dels terrenys que ens ocupen i a assenyalar que és possible la seua classificació com a sòl urbanitzable residencial sense ordenació detallada, i establir que, per a fer efectiva esta nova classificació, l'Ajuntament haurà de tramitar una modificació del Pla General en la qual preveja les determinacions complementàries necessàries perquè esta classificació siga efectiva. En esta modificació (en la qual no serà necessària la Declaració d'Impacte Ambiental, perquè no hi ha reclassificació de sòl) hauran de sol·licitar-se informes almenys dels organismes següents:
  
- De la Direcció General de Costes del Ministeri de Medi Ambient.
  
- De la Direcció General de Ports i Costes de la COPUT.
  
- Del Servici d'Ordenació del Territori de la Direcció General d'Urbanisme i Ordenació Territorial de la COPUT.
  
Cinqué
  
El conseller d'Obres Públiques, Urbanisme i Transports és competent per a resoldre els recursos interposats, de conformitat amb el que establix l'article 7 del Reglament Orgànic de la Conselleria d'Obres Públiques, Urbanisme i Transports, Decret 210/2001, de 18 de desembre, i el Decret 77/1996, de 16 d'abril del Govern Valencià pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals esmentats i la resta de general i pertinent aplicació, resolc:
  
Estimar el recurs administratiu d'alçada interposat pel senyor Antonio José Suñer Español contra l'aprovació definitiva del Pla General de Vinaròs, al qual s'ha adherit el recurs formulat per la mercantil Alamo, SA, i en conseqüència:
  
a. Anul·lar la classificació de sòl no urbanitzable donada als terrenys dels recurrents.
  
b. Establir que els terrenys que van ser inclosos en els sectors 34 i 35 del Pla General de Vinaròs aprovat provisionalment per l'Ajuntament poden classificar-se com a sòl urbanitzable residencial sense ordenació detallada.
  
c. Assenyalar que, perquè siga efectiva esta classificació, l'Ajuntament de Vinaròs haurà de tramitar una modificació puntual del Pla General en la qual establisca les determinacions urbanístiques complementàries a l'anterior classificació. Respecte d'esta modificació s'hauran de sol·licitar, en tot cas, informes de la Direcció General de Costes del Ministeri de Medi Ambient, de la Direcció General de Ports i Costes de la COPUT i del Servici d'Ordenació del Territori de la Direcció General d'Urbanisme i Ordenació Territorial de la COPUT.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'esta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga exercitar qualsevol altre recurs que s'estime oportú.
  
València, 24 de setembre de 2002.- El conseller d'Obres Públiques, Urbanisme i Transports: José Ramón García Antón.